Hvor der er en vinder, er der en taber.

Søndag vandt den marokkanske Rachid Kirsi Copenhagen Marathon i tiden 2:17:22. Men smilet var lige så stort hos årets taber, den 72-årige Akihiko Takeda, da han som den allersidste marathonløber krydsede målstregen - efter syv timer, seks minutter og 57 sekunder.

En tid, der rent faktisk overskrider tidsgrænsen for maratonløbet, som er på seks timer. Derfor registreres Takedas tid ikke.

Blandt de eneste tilskuere - udover oprydningsholdet - klappede fotograf Eddie Michel Azoulay årets sidste løber i mål.

Akihiko Takeda er rejst hertil fra Okinawa, Japan, for at deltage i løbet, og selv om han brugte næsten en hel arbejdsdag på at kæmpe sig gennem Københavns gader - i øvrigt iført en pink kimono - var der alligevel overskud til at bukke fire gange af de få tilskuere og stille op til foto.

Han lignede en vinder - selv om han ikke nåede løbets tidsgrænse på seks timer.

- På en måde meget mere imponerende end vinderen - jeg MÅTTE bare trykke hans hånd, lød det efterfølgende fra fotografen, da han postede billedet på Facebook.

I den anden ende af skalaen lykkedes det i øvrigt vinderen at gennemføre historisk hurtigt. Kirsi var den hurtigste vinder i 27 år. Hurtigste dansker, Henrik Them fra Sparta, løb i mål blot 38 sekunder senere i tiden 2:18.

Altså lidt mindre end fem timer før sin japanske løbekollega, Akihiko Takeda.